Сабийхэр щогуфIыкI
Тэрч къалэм и теплъэр ефIакIуэ зэпытщ. Псом хуэмыдэу мыбы гулъытэ лей щыхуащI сабийхэр зыхуеину псомкIи къызэгъэпэщыным.
«Тэрчналмэс» заводым и Iэгъуэблагъэм щаухуащ сабийхэм я зыгъэпсэхупIэ ут. Абдежым щыпсэу унагъуэхэр куэд щIауэ гугъу ехьырт, зи школ кIуэгъуэ нэмыса цIыкIухэм я щхьэ щытрагъэун щIыпIэ зэрамыIэм къыхэкIыу. Апхуэдэ щытыкIэм гукъэкIыфIкIэ къыпэджащ «Тэрчналмэс» ОАО-м и унафэщIхэр: абы и хъуреягъкIэ къыщылъ парк цIыкIум сабийхэм я къэжыхьыпIэ, хъыринэ ещIапIэ, къежэхыпIэ щаухуащ. А псоми адэ-анэхэр щыгуфIыкIащ. Иджы цIыкIухэр ягъэджэгун щхьэкIэ, япэхэм хуэдэу, абыхэм жыжьэ Iуашын хуей хъужыркъым: псори бжэIупэм щоджэгу, я нэIи тетыжщ.
Заводым и унафэщIхэм къыхалъхьа мы Iуэхум мылъкушхуэ текIуэдакъым, сабийхэми я нэгу зрегъэужь. Абы адрейхэми къыпащамэ хъэрзынэт.
Къумыкъу Руслан.
